
ДО  
ОБЩИНСКИ СЪВЕТ
ГР. БУРГАС




ПРОЕКТ НА РЕШЕНИЕ

от

МИХАИЛ ДИМИТРОВ ХАДЖИЯНЕВ
Председател на Общински съвет – Бургас




Относно: Увеличаване броя на заместник-председателите в Постоянната комисия по туризъм и избор на втори зам.-председател.



УВАЖАЕМИ ОБЩИНСКИ СЪВЕТНИЦИ,

Постоянната комисия по туризъм е в тясна връзка с всички ключови институции и организации, свързани с развитието на туризма и културата в града. Това включва общинската администрация, местния бизнес, неправителствени организации, културни и туристически оператори, както и жителите на Бургас. Комисията формира и подпомага прилагането на местните политики в сферата на туризма. Дейността ѝ е тясно свързана с утвърждаването на Бургас като целогодишна туристическа дестинация, съхраняването и популяризирането на културно-историческото наследство, развитието на културния календар и подкрепата за инициативи, които привличат посетители и инвеститори.
С последното решение на Общински съвет – Бургас, по т. 2 от Протокол №27/29.07.2025 г., беше приет Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас. В чл. 26 беше уредена възможността в ръководството на всяка комисия да бъдат избирани до двама заместник-председатели. Това изменение създава нормативната основа за разширяване на управленската структура на Постоянната комисия по туризъм.
През последния период се наблюдава значително увеличаване на обема на постъпващите документи – проекторешения, писма, сигнали и предложения от граждани и неправителствени организации, както и други материали, изискващи внимателно разглеждане. Това налага усъвършенстване на организационната структура и оптимизиране на управлението на работния процес. Нарастването на броя заместник-председателите ще позволи по-доброто разпределение на ангажиментите, както и по-пълноценно участие на различни политически групи и включване на по-широк кръг експертни профили в процеса на вземане на решения. Това от своя страна ще повиши прецизността на работата на Комисията и ще гарантира по-бърза и качествена реакция по въпроси от компетентността ѝ.
Предлагам въвеждането на втори заместник-председател като логично и целесъобразно продължение на приетата промяна в Правилника. По този начин нормативната възможност ще бъде реализирана в практиката, за да се гарантира по-висока ефективност на работата и по-добро обслужване на интересите на гражданите и заинтересованите страни.

Във връзка с гореизложеното и на основание чл. 21, ал. 1, т. 1 от Закона за местната администрация и местното самоуправление, чл. 25, ал. 1 и чл. 26 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, предлагам на Общински съвет да вземе следните


РЕШЕНИЯ:


I. Увеличава броя на заместник-председателите в Постоянната комисия по туризъм от един на двама.

II. Избира общинския съветник: ………………………… за втори заместник-председател в Постоянната комисия по туризъм.

III. Допуска предварително изпълнение на решенията по реда на чл. 60, ал. 1 от АПК, с оглед незабавното преструктуриране на Комисията и ефективното продължаване на работните процеси.





С уважение:




МИХАИЛ ДИМИТРОВ ХАДЖИЯНЕВ
Председател на Общински съвет – Бургас
